Diari Oficial de la Generalitat Valenciana


Sumari del DOGV 5291, del 29-06-2006 (2006/6927)

RESOLUCIÓ de 7 de juny de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Bilateral de col·laboració entre l'Entitat Pública Empresarial RED.ES i la Conselleria de Cultura, Educació i Esport de la Generalitat Valenciana per al desplegament del programa .Internet a l'Escola..
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5291

Data del DOGV
:   29-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6927


Data del document
:   07-06-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * política d'informació
    * administració central
    * cooperació administrativa

RESOLUCIÓ de 7 de juny de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Bilateral de col·laboració entre l'Entitat Pública Empresarial RED.ES i la Conselleria de Cultura, Educació i Esport de la Generalitat Valenciana per al desplegament del programa .Internet a l'Escola.. [2006/6927]  
Subscrit, després de la tramitació prèvia reglamentària, entre l'Entitat Pública Empresarial RED.ES i la Conselleria de Cultura, Educació i Esport de la Generalitat Valenciana, el 3 d'octubre de 2003, un Conveni Bilateral de col·laboració per al desenrotllament del programa .Internet a l'Escola., i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0345/2006, i que figura com a annex d'esta resolució.  
València, 7 de juny de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI BILATERAL DE COL.LABORACIÓ ENTRE L'ENTITAT PÚBLICA EMPRESARIAL RED.ES I LA CONSELLERIA DE CULTURA, EDUCACIÓ I ESPORT DE LA GENERALITAT VALENCIANA PER AL DESPLEGAMENT DEL PROGRAMA .INTERNET A L'ESCOLA..  
València, 3 d'octubre de 2003  
Reunits  
D'una part, l'Excm. Sr. Juan Costa Climent, ministre de Ciència i Tecnologia, nomenat pel Reial Decret 1122/2003, de 3 de setembre, i l'Excm. Sr. Carlos López Blanco, president de l'entitat pública empresarial Red.es en virtut del RD 681/2000, de 5 de maig, i del RD 164/2002, de 8 de febrer, en nom i representació de la dita entitat pública empresarial (en avant, Red.es).  
D'altra part, el Molt Honorable Sr. Francisco Camps Ortiz, president de la Generalitat Valenciana, nomenat pel Reial Decret 739/2003, de 19 de juny de 2003, i en virtut de les atribucions que li conferix l'article 14 de la Llei 5/83 de Govern Valencià.  
L'entitat pública empresarial Red.es i la Generalitat Valenciana, a través de la Conselleria de Cultura, Educació i Esport, podran ser denominades individualment .la part. i de forma conjunta .les parts..   
Ambdós parts es reconeixen la capacitat jurídica necessària per a subscriure el present conveni i en virtut d'això  
Manifesten  
Primer. Que el 15 d'abril de 2002 el Ministeri d'Educació, Cultura i Esport i el Ministeri de Ciència i Tecnologia van subscriure el conveni marc de col·laboració per a la posada en marxa del programa INTERNET A L'ESCOLA, inclòs en el pla d'acció INFO XXI (en avant, conveni marc de col·laboració).  
Segon. Que en l'estipulació segona del conveni de col·laboració s'establix que .les administracions educatives de les comunitats autònomes que així ho desitgen podran participar en el desplegament de les accions previstes en el present conveni assumint els drets i obligacions que els corresponguen en els termes i condicions prevists per mitjà de la subscripció de convenis específics, que figuraran com a addendes a este conveni marc..  
Tercer. Que la Conselleria de Cultura, Educació i Esport de la Generalitat Valenciana (en avant CCEiE) ha manifestat el 24 de juliol de 2002 la voluntat d'adhesió al conveni marc de col·laboració entre el Ministeri d'Educació, Cultura i Esport i el Ministeri de Ciència i Tecnologia per a la posada en marxa del programa INTERNET A L'ESCOLA, inclòs en el programa d'acció INFO XXI. Eixe protocol figurarà annex al conveni marc de col·laboració mencionat.  
Quart. Que Red.es, entitat pública empresarial adscrita a la Secretaria d'Estat de Telecomunicacions i per a la Societat de la Informació, té encomanada la gestió de les actuacions relatives a connectivitat i equipament compreses en el programa INTERNET A L'ESCOLA, inclosa la gestió dels fons comunitaris previstos per a estos fins en el programa operatiu FEDER Societat de la Informació, d'acord amb l'article 3 del Reial Decret 164/2002, de 8 de febrer, pel qual s'aprova l'estatut de l'entitat pública empresarial Red.es, i en el conveni de col·laboració firmat entre el Ministeri de Ciència i Tecnologia i Red.es de 18 de març de 2002.  
Quint. Que les parts entenen que la disponibilitat de connexió a Internet en banda ampla, en la modalitat que resulte més adequada als centres escolars finançats amb fons públics, i la dotació de l'equipament multimèdia necessari per a garantir l'accés del professorat i de l'alumnat a la xarxa en condicions apropiades, són els elements bàsics i indispensables per a posar en marxa la resta d'actuacions previstes en el programa INTERNET A L'ESCOLA.  
Sext. Que la Conselleria de Cultura, Educació i Esport ha posat en marxa diferents iniciatives per a dotar els seus centres escolars de connectivitat i equipament, com ara .Informàtica a l'ensenyament. i el recent projecte .Infocole.. La situació actual dels centres en relació amb tals actuacions apareix reflectida en el document anomenat .Punt de partida., que figura com a annex I del present conveni de col·laboració.  
Sèptim. Que la solució tecnològica que acorden les parts per a la posada en marxa d'este programa, prenent com a punt de partida les solucions tecnològiques adoptades en les iniciatives referides en l'expositiu sext anterior, apareix descrita en el document .Solució proposada., adjunt al conveni de col·laboració com a annex II.  
Octau. Que les actuacions en matèria de connectivitat i equipament que és necessari realitzar a la Comunitat Valenciana, a fi de complir els objectius del programa INTERNET A L'ESCOLA, apareixen en el document .Actuacions a realitzar en matèria de connectivitat i equipament., adjunt al conveni de col·laboració com a annex III.  
Que basant-se en el que s'ha exposat anteriorment, la Conselleria de Cultura, Educació i Esport de la Generalitat Valenciana i Red.es convenen a subscriure el present conveni (en avant, conveni bilateral) a fi de desenvolupar les actuacions referides en l'expositiu octau anterior, d'acord amb les següents   
Clàusules  
Primera. Objecte  
L'objecte del conveni bilateral és l'execució del programa Internet a l'escola a la Comunitat Valenciana en la part relativa a connectivitat i equipament, de manera que els centres educatius finançats amb fons públics en els nivells d'educació primària, educació secundària obligatòria, batxillerat i formació professional estiguen dotats de connexions a Internet de banda ampla, d'infraestructures de xarxes d'àrea local internes i de l'adequat equipament en els termes que es definixen en el present conveni.  
Segona. Actuacions a realitzar en matèria de connectivitat i equipament  
Les parts convenen a distribuir-se les .Actuacions a realitzar en matèria de connectivitat i equipament., referides en l'annex III del conveni bilateral, de la forma següent:  
a) La Conselleria de Cultura, Educació i Esport, en coordinació amb Red.es, realitzarà les actuacions relatives a:  
Dotació d'escoles: dotació de béns i servicis per als centres educatius segons es descriu en els annexos II i III. Entre els servicis s'inclourà el suport i manteniment dels equips proporcionats durant la duració del present conveni.  
Connectivitat: proporcionar connectivitat de banda ampla als centres docents, diferenciant els usos administratius i els usos docents.  
Xarxes d'àrea local: es crearan xarxes d'àrea local cablejades o sense fil als centres que permeten la connexió dels terminals entre si i amb l'equipament de connectivitat a Internet, tal com es descriu en els annexos II i III del present conveni bilateral.  
Servicis centrals: dotació per als servicis centrals que suporten la infraestructura i els servicis dels centres educatius, sense que puga superar un 25% del total de la inversió corresponent a la Conselleria de Cultura, Educació i Esport.  
b) Red.es, en coordinació amb la Conselleria de Cultura, Educació i Esport, realitzarà les actuacions relatives a:  
Dotació d'escoles: dotació de béns i servicis per als centres educatius segons es descriu en els annexos II i III. Entre els servicis s'inclourà el suport i manteniment dels equips proporcionats durant la duració del present conveni.  
Connectivitat: proporcionar connectivitat per satèl·lit de banda ampla als centres que no en tinguen i que no estiguen connectats a través d'altres alternatives. Red.es fomentarà la connexió no discriminatòria proporcionant una solució que permeta connectar els centres independentment de la seua ubicació geogràfica i infraestructura disponible.  
Xarxes d'àrea local: es crearan xarxes d'àrea local cablejades o sense fil als centres que permeten la connexió dels terminals entre si i amb l'equipament de connectivitat a Internet, tal com es descriu en els annexos II i III del present conveni bilateral.  
Servicis de suport i manteniment: si és necessari, Red.es podrà proporcionar servicis centrals de suport i manteniment que garantisquen el bon funcionament de la dotació de les escoles.  
Tercera. Inversions en matèria de connectivitat i equipament  
3.1 La inversió total a realitzar a la Comunitat Valenciana en aplicació del programa Internet a l'escola, en matèria de connectivitat i equipament, és de 41.133.035 euros.  
3.2 L'import que ha d'invertir la Conselleria de Cultura, Educació i Esport en les actuacions referides en la lletra a) de la clàusula segona ascendix a la quantitat de 10.562.665 euros.  
3.3 L'import que ha d'invertir Red.es en les actuacions referides en la lletra b) de la clàusula segona ascendix a la quantitat de 67.724.160 euros.  
3.4 Red.es executarà les inversions en la proporció que li correspon, a mesura que la Conselleria de Cultura, Educació i Esport vaja complint i justificant els seus compromisos d'inversió d'acord amb el que preveu l'apartat a) de la clàusula sexta. A este efecte, la Conselleria de Cultura, Educació i Esport haurà d'acreditar la realització de les inversions amb la periodicitat que establisca la comissió de seguiment, acompanyant la relació de centres beneficiats en els termes previstos en la clàusula quarta.  
Quarta. Determinació dels centres beneficiats per les actuacions en matèria de connectivitat i equipament  
La Conselleria de Cultura, Educació i Esport i Red.es determinaran, segons els principis d'objectivitat, transparència i no discriminació, els criteris de selecció dels centres que es beneficiaran del programa Internet a l'escola i el calendari de desplegament. Els criteris escollits i el calendari s'incorporaran al present conveni bilateral com a annex IV.  
La Conselleria de Cultura, Educació i Esport determinarà els centres escollits, de conformitat amb el que preveu el paràgraf anterior. La relació de centres que resulte de l'aplicació dels criteris s'anirà incorporant al present conveni bilateral com a addendes a l'annex IV.  
Quinta. Drets i obligacions de les parts  
Les parts firmants es comprometen a realitzar totes les actuacions siguen necessàries que per a la total execució del present conveni bilateral.  
Les parts duran a terme la contractació dels béns i servicis necessaris per a la realització de les activitats referides en la clàusula segona d'acord amb les seues normes de contractació, tenint en compte que el criteri bàsic que haurà de presidir l'elaboració d'estos plecs de contractació serà el d'afavorir el desenrotllament de la competència en el sector de les telecomunicacions a través de la introducció de clàusules o condicions concretes que permeten aconseguir este fi.   
Les parts hauran de facilitar-se tota la informació, assistència tècnica i col·laboració necessària per a l'adequada execució de les actuacions que els corresponen.   
En particular, les parts hauran de facilitar-se tota la informació i assistència tècnica que calga per a elaborar els corresponents plecs de clàusules jurídiques i de clàusules tècniques dels procediments d'adjudicació que es realitzen a l'efecte de complir les obligacions assumides en el conveni bilateral.  
Sexta. La posada a disposició dels béns i servicis  
La posada a disposició dels béns i servicis per part de Red.es als centres beneficiaris del programa només es produirà en el moment que concórreguen les condicions següents:  
a) Que la Conselleria de Cultura, Educació i Esport complisca l'obligació d'inversió prevista en l'apartat 3.2 en els termes establits en l'apartat 6.1, i  
b) Que es complisquen els requisits tècnics establits en l'apartat 6.2.  
6.1 Compliment de l'obligació d'inversió per la Conselleria de Cultura, Educació i Esport  
A l'efecte del compliment de l'obligació d'inversió prevista en l'apartat 3.2, es computarà com a inversió realitzada per la Conselleria de Cultura, Educació i Esport únicament l'import de les obligacions de contingut econòmic que complisquen els requisits següents:  
a) Que es reconeguen a càrrec del seu propi pressupost o del pressupost de l'empresa pública CIEGSA (Construccions i Infraestructures Educatives de la Generalitat Valenciana, SA).  
b) Que tinguen per causa béns o servicis inclosos en el conveni bilateral.  
c) Que la data de reconeixement de l'obligació per la Conselleria de Cultura, Educació i Esport o de la factura per CIEGSA siga posterior a la data de la firma del conveni bilateral.  
La inversió a realitzar per part de la Conselleria de Cultura, Educació i Esport es justificarà per mitjà del pressupost propi i del pressupost de l'empresa pública CIEGSA (Construccions i Infraestructures Educatives de la Generalitat Valenciana, SA), creada pel Decret 122/2000, de 25 de juliol, del Govern Valencià, quant als equipaments i instal·lacions a realitzar a càrrec del seu pressupost d'inversions per a equipaments i instal·lacions necessaris en la construcció i adequació dels centres educatius de la Comunitat Valenciana.  
La inversió pròpia a realitzar per la Conselleria de Cultura, Educació i Esport a càrrec del capítol VI d'inversions reals anirà a càrrec dels programes de la Direcció General d'Arxius i Innovació Tecnològica i de la Direcció General d'Ensenyament.  
El detall de les partides pressupostàries, per a l'exercici econòmic 2003, és el següent:  
. 94.99.293.05.0 Projecte QI000  
. 56.27.495.65.5 Projecte QR010  
. 63.58.507.53.2 Projecte QR020  
El detall de les partides pressupostàries, per als exercicis econòmics 2004-05, serà el següent:  
. 69.45.14.438.67.6 Projecte QI000  
. 52.45.65.098.45.0 Projecte QR010  
. 17.42.52.575.90.5 Projecte QR020  
Els gastos de manteniment que es puguen contractar durant la vigència del present conveni, a càrrec del capítol II de gastos corrents dels anteriors programes pressupostaris, podran ser objecte de justificació igualment, sempre que siguen derivats directament de les inversions objecte del present conveni.  
Els imports de les anualitats 2004 i 2005 queden condicionats a l'existència de crèdit adequat i suficient, aprovats per les lleis de pressupostos de la Generalitat Valenciana.  
La Conselleria de Cultura, Educació i Esport justificarà la inversió, tant la realitzada a càrrec del seu propi pressupost com la realitzada a través del pressupost de CIEGSA, per mitjà de certificat emés i firmat pel titular de l'òrgan de la Conselleria que tinga encomanada la seua correcta i total execució.  
La Conselleria de Cultura, Educació i Esport emetrà certificats amb la periodicitat derivada de les actuacions d'inversió efectuades. La comissió de seguiment podrà modificar els períodes d'emissió quan les actuacions d'inversió realitzades així ho requerisquen.  
El certificat comprendrà l'import total de les obligacions de contingut econòmic reconegudes pels òrgans encarregats de dur a terme les actuacions previstes en el conveni, i s'acompanyarà d'un llistat individualitzat d'estes obligacions, o bé dels documents comptables que les reflectisquen, i hauran de coincidir el total del llistat amb l'import del certificat firmat.  
Tant en l'un com en l'altre cas, en el llistat haurà de constar la data de reconeixement de l'obligació o factura, la quantia, els béns o servicis que l'han generada, el número d'expedient que origina eixa obligació i l'òrgan que l'ha reconeguda.  
6.2 Compliment dels requisits tècnics  
La posada a disposició dels béns i servicis per part de Red.es als centres beneficiaris del programa només es produirà en el moment que la Conselleria de Cultura, Educació i Esport certifique que el centre educatiu on s'instal·la ha complit els requisits tècnics, de manera que els béns i servicis prestats resulten immediatament operatius.  
El certificat inclourà el llistat d'adreces dels centres on es farà la posada a disposició dels béns i servicis, així com la relació individualitzada i totalitzada dels béns i servicis que han de ser proporcionats a cada centre, i serà emés i firmat pel titular de l'òrgan que tinga encomanada la correcta i total execució del conveni.   
6.3 Seguiment i execució de les actuacions d'inversió  
La Conselleria de Cultura, Educació i Esport, una vegada proporcionats els béns i servicis, certificarà a Red.es, en el termini d'un mes des de la data de la recepció, la conformitat amb la posada en marxa i funcionament correcte.  
El certificat inclourà un document, firmat pel responsable de cada un dels centres on s'han proporcionat els béns i servicis, en què constarà la relació individualitzada i totalitzada i la conformitat amb la seua correcta posada en marxa i funcionament, i serà firmat pel titular de l'òrgan de la Conselleria que tinga encomanada la correcta i total execució del conveni.   
Sèptima. Participació de centres beneficiats per estes actuacions en el programa .Internet per a tots.  
D'acord amb la clàusula novena apartat 2 del conveni marc de col·laboració, correspondrà a la Conselleria de Cultura, Educació i Esport determinar els centres beneficiaris de les actuacions previstes en la clàusula 4 del conveni bilateral, relacionats en l'annex 4, que participaran com a centres col·laboradors del programa Internet per a tots, en els termes que s'establisquen en el protocol de participació que elaborarà el Ministeri de Ciència i Tecnologia.  
Octava. Modificació del conveni bilateral  
Les parts es reserven el dret de modificar el contingut del present conveni bilateral, i en conseqüència les actuacions a realitzar en matèria de connectivitat i equipament, en el cas que això fóra necessari segons el desplegament i efectiva execució del programa Internet a l'escola.  
Novena. Naturalesa del conveni bilateral  
El present conveni bilateral és dels previstos en l'article 3.1.d) del text refós de la Llei de Contractes de les Administracions Públiques aprovat per Reial Decret Legislatiu 2/2000 de 16 de juny.  
Deu. Vigència del conveni  
El present conveni bilateral produirà efectes des del moment de la firma i tindrà vigència fins al 31 de desembre de 2005. Es podrà prorrogar de forma expressa a partir d'eixe moment per períodes anuals successius si no hagueren conclòs les actuacions.  
Onzena. Comissió de seguiment del conveni  
S'establix una Comissió de seguiment del conveni bilateral constituïda per dos representants de la Conselleria de Cultura, Educació i Esport i dos representants de Red.es.   
Un representant designat per Red.es actuarà com a secretari, amb veu però sense vot.   
Correspon a la Comissió de seguiment resoldre els problemes d'interpretació i compliment que es deriven del conveni bilateral, així com modificar les actuacions a realitzar recollides en els annexos, previ consentiment de les parts i sempre que no suposen una alteració substancial de l'objecte del conveni bilateral.  
La Comissió de seguiment es reunirà com a mínim dos vegades a l'any i sempre que ho sol·licite algun dels membres que la componen.  
I com a prova de conformitat, les parts firmen el conveni bilateral, en dos exemplars i a un sol efecte, en el lloc i la data damunt indicats.  
El president de la Generalitat Valenciana: Francisco Camps Ortiz  
El ministre de Ciència i Tecnologia: Juan Costa Climent  
El president de la Entitat Pública Empresarial Red.es: Carlos López Blanco  
ANNEX I  
PUNT DE PARTIDA  
La Comunitat Valenciana té des de 1988 (Orde de 28 d'abril de 1988, DOGV núm. 839, de 6 de juny) un programa específic per a la introducció de les tecnologies de la informació i de la comunicació en l'ensenyament. El programa es concreta en el programa .Infocole. en el marc del Pla Estratègic de Modernització de l'administració Valenciana. (PEMAV) que va acordar el Govern Valencià el 5 de febrer de 1996 (DOGV núm. 2709, de 14 de març). El PEMAV integra 40 projectes de modernització tendents a promoure no sols la modernització de la nostra administració pública, sinó també la modernització de la societat.  
DADES GENERALS DE CENTRES I ALUMNAT A LA COMUNITAT VALENCIANA  
A la Comunitat Valenciana hi ha 1.845 centres docents, dels quals 1.488 són centres de titularitat pública i 357 de titularitat privada en règim de concert. Per nivells d'ensenyança, hi ha 1.179 col·legis públics d'infantil i primària (CP), 309 instituts de secundària (IES); mentres que dels 357 centres concertats, 296 impartixen infantil, primària i secundària, i 61 impartixen només secundària.  
En el curs 2001-2002 hi havia 601.846 alumnes matriculats a la Comunitat Valenciana, distribuïts de la manera següent: 277.202 en CP (en esta dada s'han inclòs els alumnes de 1r cicle d'ESO en col·legis públics); 182.300 són alumnes en IES; 77.949 alumnes cursen infantil i primària en centres concertats; 74.395 són els que van estar matriculats en centres concertats en nivells de secundària.  
El nombre de docents era 50.236 en el curs 2001-2002, 39.664 funcionaris públics i 10.572 docents contractats en centres concertats. La seua distribució per nivells d'ensenyament era: 20.291 en CP, 19.373 en IES, 5.850 en centres concertats impartint nivells d'educació infantil i primària, i 4.722 són els docents en centres concertats impartint nivells d'educació secundària.  
Entenent per municipi rural el que té un nombre d'habitants inferior a 5.000, a la Comunitat Valenciana hi ha 369 centres públics i 106 centres concertats en municipis rurals. Per tant, la població de la Comunitat Valenciana té un fort caràcter urbà, és només lleugerament superior al 10% la població escolaritzada en municipis rurals.  
 Nre. centres Nre. alumnes Nre. professors  
 públics concertats públics concertats públics concertats  
Primària 1.278 453 566.202 77.949 20.291 5.850  
Secundària 309 75 396.456 74.395 19.373 4.722  
TOTAL 1.147 809 702.115 492.334 39.664 10.572  
INFRAESTRUCTURA I SERVICIS PROPORCIONATS  
A. Connectivitat  
Es pot dir que pràcticament tots els centres educatius públics de la Comunitat Valenciana posseïxen almenys una connexió XDSI a Internet des del curs acadèmic 1998-1999.   
En este sentit es poden diferenciar tres tipologies de centres:  
a) centres de primària no Infocole: 1 accés bàsic XDSI de 128 Kb,  
b) centres de primària Infocole: 2 accessos XDSI del tipus anterior, l'un en secretaria i l'altre en l'aula Infocole, i  
c) centres de secundària: 2 accessos XDSI, l'un en secretaria i l'altre en l'aula d'informàtica.  
Des de l'any 2001 s'estan substituint totes les línies XDSI per línies ADSL. Es diferencia entre:  
a) Les secretaries, en què s'instal·la un accés ADSL de 256 Kb a fi de donar accés a una xarxa corporativa, i  
b) Les aules, que accedixen per una xarxa independent amb un analitzador de continguts (per evitar consultes de pàgines inadequades per part dels alumnes), en què els centres poden triar entre amples de banda de 256 Kb, 512 Kb o 2MB en funció de les seues necessitats.  
Per als centres que no tenen cobertura ADSL s'estudien alternatives de connexió per ràdio o via satèl·lit. En estos moments són 290 centres públics, 230 col·legis públics de primària i 60 instituts d'educació secundària. Este 20% del total dels centres docents públics s'espera que quede reduït al 5% abans de final de 2003. D'altra part, són 77 CP i 217 IES els centres que tenen una connexió igual o superior a 256 kbps. La resta, és a dir 1.102 CP i 80 IES, tenen connexions per XDSI que es van passant a ADSL.  
Està prevista la connexió de les secretaries de tots els centres docents als servicis centrals de la Conselleria de Cultura i Educació per ADSL en intranet. Està en procés.  
B. Xarxes d'àrea local  
Els kits de xarxa d'àrea local instal·lats són 119 en col·legis públics de primària per a la connexió en xarxa dels ordinadors de les aules d'informàtica.  
Quant als centres d'educació secundària, són 216 els IES que disposen de kit de xarxa per a aules d'informàtica. No s'ha arribat a poder dotar d'equipament informàtic per a ús en l'aula diferent de l'aula d'informàtica o diferent de l'equipament modulat per a la impartició dels mòduls dels cicles formatius de formació professional. Aproximadament, el 3% d'estos centres tenen interconnectades les distintes dependències del centre (principalment són centres de nova creació).  
C. Equipament en els centres  
Respecte a l'estat d'equipament dels centres de la Comunitat Valenciana, en general no s'ha facilitat l'equipament disponible en centres concertats.   
En els centres públics el nombre d'ordinadors personals (no està prevista la dotació d'ordinadors portàtils, ni terminals de navegació) és el següent:  
a. Amb processador Intel Pentium II o inferior, en CP, 7.324; en IES, 11.031.  
b. Amb processador Intel Pentium III o superior, en CP, 4.463; en IES 6.730.  
El nombre de centres dotats amb algun tipus d'equipament informàtic en col·legis públics és aproximadament un terç de tots els centres públics d'educació primària de la Comunitat: dels quals 246 són centres amb aula informàtica completa (formada per 11 equips) i 121 són centres amb aules Infocole (compostes per 32 ordinadors).  
Quant a l'educació secundària, s'ha enviat aula d'informàtica a tots els 307 IES d'este nivell.  
Nre. centres Ordinadors per aula  
 1ª aula 2ª aula 3ª aula  
1 Infocole 16 16  
37 Infocole 12   
24 16 12   
15 Infocole   
230 16   
D. Programes enviats als centres  
Tots els programes indicats estaran preinstal·lats en tots els ordinadors dels centres.  
Programes comuns (educació primària i secundària).  
D'ús general:   
Sistema operatiu .  
D'ús docent:  
D'ús docent: Programes d'ofimàtica (processador de textos, base de dades, full de càlcul, presentació de treballs,.), generador de pàgines web, navegador, correu electrònic i utilitats diverses: lector de format PDF, compressor, client FTP,.  
Didàctics (ensenyança primària)  
Enciclopèdies de consulta diverses i programes didàctics específics de cada àrea de coneixement.  
Didàctics i d'ús didàctic (ensenyança secundària)  
Enciclopèdies de consulta diverses.  
Programes didàctics específics de cada àrea de coneixement.  
1 programa per a dibuix tècnic.  
1 programa d'ajuda per a matemàtiques.  
1 programa per a programació en entorn visual (centres amb batxillerat tecnològic o amb batxillerat científic que ho justifiquen).  
1 programa per a disseny gràfic (per a centres amb batxillerat artístic).  
Altres aplicacions:  
Programa de gestió de centres (per a realitzar la gestió administrativa)  
E. Equipament (maquinari) enviat als centres  
Ordinadors (el nombre dependrà del tipus d'aula).  
En les nostres aules està previst que l'ordinador que utilitza el professor (a qui estan connectats els perifèrics indicats a continuació quan és necessari) ha de tindre unes prestacions superiors als utilitzats pels alumnes, a fi de contrarestar la utilització de recursos per part d'estos perifèrics, i permetre la seua utilització efectiva com a servidor en cas necessari.  
Impressores: 1 impressora d'injecció de tinta. 1 impressora làser.  
1 Escàner.  
1 Concentrador / commutador.  
1 Router o targeta XDSI / router o mòdem ADSL.  
1 Projector de vídeo i dades.  
(En este moment s'envia un únic projector d'este tipus per a cada centre, ja que per l'elevat preu es recomana que siga un material a compartir en tot el centre. En tot cas, l'ideal seria tindre un projector d'este tipus per aula).  
F. Antiguitat dels equips informàtics  
Farem referència únicament als ordinadors existents en els centres educatius públics per tractar-se de l'element central de les aules (tant per utilització com per quantitat enviada) i perquè el període d'obsolèscencia que té és el més limitat.  
A fi que tinguen sentit les quantitats indicades a continuació, convé indicar que es consideren útils els que tenen un microprocessador Pentium III o superior i una memòria RAM almenys de 64 MB, per considerar-se que hi ha una clara i important diferència de tecnologia entre estos i els seus predecessors (Pentium II, etc.).  
D'altra banda, els Pentium III són ordinadors amb 3 o 4 anys d'ús i ara es considera que el termini raonable de reposició dels ordinadors és d'uns 5 anys.  
Si ens referim a tots els ordinadors enviats als centres, es pot dir que suposen al voltant de 30.000 unitats, de les quals es poden considerar útils poc més del 40%.  
En segon lloc, quant als ordinadors enviats exclusivament per a les aules d'informàtica, es pot dir que sumen al voltant de 23.000 unitats, de les quals es consideren útils un 45%.  
G. Objectius i estratègia  
. Renovació del parc d'ordinadors (anteriors a Pentium III).  
. Dotació de tots centres de primària sense aula (orde en funció d'existència de projecte d'utilització de l'aula, d'acord amb les convocatòries d'anys anteriors).  
. Establiment d'un portal educatiu amb recursos (tipificats i classificats per assignatura, nivell, navegabilitat, etc.).  
. Ús del programa de gestió de centres utilitzant una xarxa corporativa (amb centralització de les dades).  
. Connexió en xarxa de les aules d'informàtica (promovent i facilitant la seua instal·lació i manteniment autònom des dels centres).  
. Connexió en xarxa de les distintes dependències dels centres educatius (intranet operativa).  
. Creació d'aules virtuals multimèdia (amb projectors de vídeo i dades o sistemes interactius de propagació de vídeo i àudio).  
. Enviament d'un ordinador i un projector per a cada una de les aules dels centres amb connexió a Internet. Este ordinador donaria resposta al denominat .racó d'informàtica. en els centres de primària i seria un recurs per a la navegació interactiva en els centres de secundària; en tots els casos haurà de servir com a recurs per al professor.  
. Correu electrònic per a tots els professors (per a permetre gestió electrònica de formació del professorat i certificació, entre altres servicis).  
. Creació de nous centres d'assistència tècnica (per a donar assistència tècnica telefònica, reparar els equips que no cobrisca la garantia i resoldre els problemes relacionats amb un parc d'ordinadors cada vegada més extens).  
ANNEX II  
SOLUCIÓ PROPOSADA  
II.1 INTRODUCCIÓ  
En este annex es descriu l'estratègia a seguir per a portar la societat de la informació a l'entorn educatiu en la Comunitat Valenciana. Esta estratègia busca:  
. Potenciar i impulsar les diferents iniciatives que ja estan en marxa a la Comunitat  
. De manera paral·lela, entrar en un procés de millora contínua. Per a això la Generalitat i Red.es treballaran estretament per a introduir millores tecnològiques en les solucions segons es vaja desplegant el conveni. Per a això s'aprofitarà l'experiència adquirida en la Comunitat, l'experiència de projectes reeixits en altres comunitats i l'observació i estudi de l'entorn tecnològic.  
Un marc temporal oriententatiu de com es vol dur a terme l'estratègia per a la realització del conveni es reflectix en l'esquema següent:  
Les solucions a implantar s'han de caracteritzar pels principis següents:  
a) Solucions adequades a l'entorn educatiu  
Ateses les peculiaritats de l'entorn educatiu, cal buscar les solucions que s'adeqüen a este de la forma més senzilla. S'han de caracteritzar per:  
. Fàcil integració amb les iniciatives ja existents.  
. Robustesa i baix cost de manteniment.  
. Resistència a l'obsolèscencia.  
. Flexibilitat.  
. Bones prestacions.  
. Implantació senzilla i ràpida.  
b) Acords de nivell de servici  
Un altre dels punts en què cal incidir és proporcionar un acord de nivell de servici (SLA) en totes les iniciatives que s'aborden en el marc d'este conveni, de manera que es garantisca el funcionament correcte de les dotacions i servicis prestats als centres.   
c) Solucions no discriminatòries  
Un altra de les línies mestres del conveni és impulsar la busca de solucions no discriminatòries, de manera que tots els alumnes tinguen accés a la societat de la informació en igualtat de condicions, independentment de la seua ubicació geogràfica, extracte social o qualsevol altra variable. Això condiciona la busca de solucions que recolzen esta estratègia.  
d) Posada en comú d'experiències reeixides  
El conveni també pretén compartir les experiències reeixides entre totes les comunitats autònomes de manera que es produïsca un enriquiment mutu:  
Es presentaran els models definits en altres comunitats per si fóra d'interés per a elles.  
II.2 SOLUCIÓ PROPOSADA  
2.1 Connectivitat  
A fi de reflectir este aspecte de la solució tecnològica serà convenient indicar que en este moment s'ha optat per connectar tots els centres educatius utilitzant línies ADSL seguint l'esquema indicat en l'apartat .Connectivitat en els centres. de l'annex I; de manera que es diferencia entre l'accés des de les secretaries a la xarxa corporativa (que utilitzarà una topologia centralitzada) i l'accés des de les aules i departaments a Internet.  
Com ja s'ha indicat, en els centres que no tenen cobertura ADSL s'estudien alternatives de connexió per ràdio. Si no fóra possible este tipus de connexió s'utilitzarien satèl·lits de comunicació.  
2.2 Xarxes d'àrea local  
Respecte a la connexió d'ordinadors en xarxa dins del recinte dels centres educatius, s'han de diferenciar dos possibilitats: el cablejat estructurat i la tecnologia sense fil (wireless).  
Si es tracta de connectar equips situats en la mateixa aula, la solució cablejada és l'adequada.   
D'altra banda, si la connexió és entre ordinadors disseminats al llarg del centre, s'utilitzarà tant el cablejat com la tecnologia sense fil i dependrà de l'estructura i distribució d'espais de cada centre.  
2.3 Aules d'informàtica  
Partint de l'objectiu que tots els centres públics de la Comunitat Valenciana s'han de dotar amb material informàtic per a la seua utilització per part dels alumnes. S'establix:  
Proporció d'alumnes/ordinador  
La proporció d'utilització dels equips recomanada serà de 2 alumnes per ordinador, i atés que el nombre d'alumnes per aula sol ser entre 20 i 30 el nombre d'ordinadors per aula no hauria de ser superior a 16.  
Distribució de l'aula  
Les taules estaran pegades a les parets com mostra el següent dibuix (exemple per a l'aula tipus C de secundària amb una superfície aproximada d'uns 100 m2, amb una distribució longitudinal de 7 taules, 2 metres per a la porta entrada i 2 metres més fins a la pissarra, és a dir uns 14 metres. Mentres que d'ample tindria espai per a 3 taules, 1.4 metres per a porta entrada, i 1.4 metres més fins a la paret, un total de 7 metres).  
D'esta manera s'aconseguix:  
. que el moviment de l'alumnat no tinga zones d'intersecció alumne.cablejat o alumne.ordinador,  
. que la distància entre l'ordinador i la base de connexió a la xarxa en la paret (.falca.) siga mínima i directa, i  
. que la interlínia elèctrica/de comunicacions estiga disposada a 80 cm d'alçària per totes les parets de l'aula.  
Tipologia de les aules i modulació  
AULA BÀSICA  
. Ordinadors, amb un nombre segons el tipus d'aula.  
. Impressores: 1 impressora d'injecció de tinta (no és significativa la velocitat, sí que és significatiu el cost del recanvi i ha d'estar pensada per a imprimir en color algun treball); 1 impressora làser (pensada per a imprimir en b/n la majoria dels treballs que es realitzen a classe).  
. 1 escàner (en general de resolució mitjana/baixa).  
. 1 projector de vídeo i dades (preferiblement s'instal·larà en el sostre de l'aula, i si és possible compatible amb tecnologia sense fil)  
. 1 concentrador/commutador (per a poder connectar almenys 16 ordinadors).  
. 1 router   
. Intranet, xarxa local (els ordinadors dels alumnes estan connectats a l'ordinador del professor en xarxa de tipus estrela. L'ordinador del professor té el govern de la xarxa local i pot saber en tot moment quins ordinadors estan connectats. Els ordinadors dels alumnes tenen accés als dispositius d'ús general: escàner, impressora, etc., a través de l'ordinador del professor).  
. Internet, . la xarxa . (tots els ordinadors de l'aula tindran accés a Internet).  
ELEMENTS D'UNA AULA AMPLIADA  
En alguns casos podria ser convenient incloure en l'aula algun dels elements següents:  
. Sistema de propagació de vídeo i àudio  
Este material permet que en tots els monitors dels ordinadors de l'aula es projecte simultàniament la imatge que apareix en el monitor del professor; d'esta manera el professor pot bloquejar la utilització dels ordinadors per part dels alumnes.  
. Sistema interactiu de propagació de vídeo i àudio  
Es tracta d'una versió ampliada del sistema anteriorment indicat; de tal manera que el professor pot enviar i rebre vídeo i àudio d'una forma selectiva. Este sistema també permet al professor mantindre conversacions individualment amb cada un dels alumnes. Es tracta d'un material especialment indicat per a aules en què es pretenga donar formació d'idiomes.  
PROGRAMES (programari)  
Tots els programes indicats a continuació estaran preinstal·lats en tots els ordinadors dels centres.  
. Programes comuns (primària i secundària)  
D'ús general: sistema operatiu  
D'ús docent: programes d'ofimàtica (processador de textos, base de dades, full de càlcul, presentació de treballs,.), generador de pàgines web, navegador, correu electrònic i utilitats diverses: lector de format pdf, compressor, client FTP,.   
. Didàctics (primària)  
Enciclopèdies de consulta diverses.  
Programes didàctics específics de cada àrea de coneixement.  
. Didàctics i d'ús particular (secundària)  
Enciclopèdies de consulta diverses.  
Programes didàctics específics de cada àrea de coneixement.  
1 programa per a dibuix tècnic.  
1 programa d'ajuda per a matemàtiques.  
1 programa per a programació en entorn visual (per a centres amb batxillerat tecnològic, o amb batxillerat científic que ho justifiquen).  
1 programa per a disseny gràfic (per a centres amb batxillerat artístic).  
Altres aplicacions:  
Programa de gestió de centres (per a realitzar la gestió administrativa).  
AULES PER A CENTRES DE PRIMÀRIA  
El material es correspondrà amb el d'una aula bàsica amb el material didàctic (programes) indicat i tenint en compte la següent tipologia.  
. Tipus d'aules  
Aula tipus A, amb 13 ordinadors per als alumnes, 1 ordinador per al professor.  
Aula tipus B, amb 7 ordinadors per als alumnes, 1 ordinador per al professor.  
. Criteris d'enviament.  
1. Centres amb 20 o més unitats: 2 aules tipus A.  
2. Centres entre 8 i 19 unitats: 1 aula tipus A.  
3. Centres amb menys de 8 unitats: 1 aula tipus B.  
4. Criteri limitador, es podrà disminuir el nombre d'ordinadors en funció de la proporció màxima alumnes/aula.  
AULES PER A CENTRES DE SECUNDÀRIA  
El material es correspondrà amb el d'una aula bàsica amb el material didàctic (programes) indicat i tenint en compte la següent tipologia.  
. Tipus d'aules  
Aula tipus C, amb 15 ordinadors per als alumnes, 1 ordinador per al professor.  
Aula tipus D, amb 11 ordinadors per als alumnes, 1 ordinador per al professor.  
. Criteris d'enviament.  
1. Centres tipus A (amb més de 1600 alumnes): 3 aules tipus C.  
2. Centres tipus B (entre 480 i 1600 alumnes): 2 aules tipus C.  
3. Centres tipus C (entre 100 i 479 alumnes): 1 aula tipus C.  
4. Centres de FPA o tipus D (menys de 100 alumnes): 1 aula tipus D.  
5. Criteri limitador, es podrà disminuir el nombre d'ordinadors en funció de la proporció màxima alumnes/aula. També es podria anul·lar l'enviament de la segona o tercera aules a centres que els corresponguera en funció del seu tipus, si fóra el cas que l'oferta d'informàtica no cobrira l'ús.  
6. Criteri incrementador, si en algun centre hi haguera una oferta d'informàtica consolidada superior a la mitjana se li podria concedir una aula addicional.  
La justificació d'esta concessió és que la càrrega lectiva d'informàtica d'un professor de tecnologia (que és una assignatura obligatòria) és al voltant d'un terç del seu horari i la càrrega lectiva d'un professor d'informàtica (que és assignatura optativa però que el fet de tindre un professor de plantilla indica que almenys s'oferta un horari complet de professor) és del 100%.  
2.4 Informàtica a l'aula  
Es potenciaran models que permeten portar la informàtica a les aules de manera que es produïsca una integració més natural en l'entorn habitual dels alumnes i docents. Per a això es buscaran solucions flexibles, primant la portabilitat en l'aula per a maximitzar la utilització dels recursos i solucions que demanden poca infraestructura bàsica (LAN sense fil, portàtils, projectors, etc.) de manera que es facilite la seua implantació i posada en marxa.  
2.5 Mòdul rural  
En el cas de centres rurals, es definirà una solució adequada de mòdul rural que permeta cobrir les exigències de flexibilitat, baix cost de manteniment i en molts casos infraestructura bàsica mínima típiques d'estos entorns. Per a això es partirà, si n'hi ha, de les iniciatives existents a la Comunitat que s'enriquiran amb projectes reeixits d'altres comunitats i amb l'avaluació d'altres alternatives tecnològiques.  
2.6 Suport i manteniment  
Totes les dotacions i servicis prestats en el marc d'este conveni estaran subjectes a un acord de nivell de servici per a garantir que funcionen adequadament durant el període de vigència del conveni.  
Per a aconseguir este nivell de servici se seguirà l'estratègia següent:  
. En primer lloc es reforçaran les iniciatives empreses per la Comunitat.  
. En segon lloc es proporcionaran servicis de supervisió, gestió, suport i manteniment en cas que es detectara una carència en este punt.  
. En tercer lloc es potenciarà la busca de solucions robustes i de baix manteniment que complementen les iniciatives existents.  
Concretament la Comunitat, quant al servici de manteniment de l'equipament informàtic que s'envia als centres, du a terme dos tipus d'actuacions:  
. En primer lloc, en el moment de l'adquisició de material s'establix un període de garantia que comprén el primer any d'ús de qualsevol tipus d'equipament informàtic per part dels centres educatius, a excepció dels ordinadors, que es correspon amb un termini de 3 anys. La garantia la proporciona l'empresa proveïdora del material i la realitzen els seus tècnics en el centre educatiu.  
. D'altra banda, quan ja ha vençut el període de garantia anteriorment indicat o si es dóna el cas que no es complixen les condicions de reparació en garantia (per mal ús, etc.), hi ha 3 centres d'assistència tècnica (CAT), un per província, que s'encarreguen de les reparacions. Al seu torn també resolen telefònicament les qüestions plantejades pels professors dels centres educatius relacionades amb el material informàtic que se'ls ha enviat.  
Els CAT es troben situats en 3 IES en què hi ha professors de formació professional de la branca d'Informàtica o d'Electrònica i que disposen d'una reducció horària i d'instal·lacions que els permeten dur a terme la tasca abans mencionada. Els seus objectius són:  
1. Proporcionar un servici de sis hores diàries almenys que inclourà tant la reparació d'equips com l'assistència telefònica als professors dels centres.  
2. Reparar els equips adquirint a compte del seu pressupost els materials fungibles i de reparació, de manera que únicament els ports d'enviament i recepció dels equips corren a compte dels centres formatius.  
3. Oferir un horari fix per a l'assistència telefònica comuna a tots els CAT, i  
4. Mantindre un procediment de control d'assistència tècnica que inclourà anotacions de les incidències comunicades per cada centre i la seua evolució. Amb açò es perseguix poder conéixer el grau de satisfacció dels centres formatius i la càrrega de treball dels CAT.  
Al seu torn, també hi ha establit un procediment d'assistència tècnica a fi de no saturar els CAT i de possibilitar la resolució de les incidències amb els equips informàtics en el menor espai de temps possible:  
EN ELS CENTRES EDUCATIUS:  
. Responsabilitat del professor que fa ús d'una aula amb recursos informàtics:  
1. Instal·lar, configurar i utilitzar els programes que requerisca en la seua pràctica docent.  
2. Comunicar al responsable de l'aula d'informàtica del centre qualsevol desperfecte en el programari instal·lat, desconfiguració d'equips i xarxa o ruptura de maquinari.  
. Missió del responsable de l'aula d'informàtica:  
1. Coordinar el programari instal·lat o a instal·lar.  
2. Mantindre la xarxa, si n'hi ha.  
3. Mantindre la connexió a Internet de l'aula i el servidor de l'aula.  
4. Custodiar el programari a usar en l'aula.  
5. Comunicar els problemes que no puga resoldre de configuració d'ordinadors i xarxa al centre d'assistència tècnica més pròxim,  
6. Comunicar els problemes que no puga resoldre relatius al servici d'Internet i correu electrònic, a INTERCENTRES.  
7. Comunicar a l'assessor d'informàtica del CEFIRE de la seua zona les necessitats de material i recursos educatius informàtics.  
8. Remetre, segons el procediment establit, al Centre d'Assistència Tècnica (CAT) més pròxim el material avariat que haja deixat d'estar en garantia.  
. Responsabilitat del secretari de centre amb equips informàtics:  
1. Mantindre, entre altres, l'inventari de material informàtic i programari educatiu, amb indicació de la fi de la garantia i llicència d'ús corresponent.  
2. Remetre, segons el procediment que s'establisca, als servicis d'assistència tècnica de les firmes adjudicatàries el material informàtic avariat en garantia.  
3. Comunicar qualsevol canvi de destí del material informàtic al coordinador de l'àrea d'informàtica a la seu del programa Informàtica a l'Ensenyament.  
4. Comunicar els problemes que no puga resoldre, sorgits en la Secretaria del centre sobre configuració d'ordinadors i xarxa, al centre d'assistència tècnica més pròxim,  
5. Comunicar els problemes que no puga resoldre, sorgits en la secretaria del centre relatius al servici d'Internet i correu electrònic, a INTERCENTRES.  
6. Comunicar els problemes d'ús del programa de gestió de centres i de l'antivirus al Servici d'Informàtica i Tècniques de Gestió.  
EN ELS CENTRES D'ASSISTÈNCIA TÈCNICA (CAT):  
1. El maquinari (monitors, CPU, impressores) fora de garantia serà atés pels CAT que es destinen a este efecte.   
2. Els centres disposaran dels telèfons i de les adreces d'estos CAT i remetran eixe material corrent amb els gastos de ports.  
2.7 Servicis centrals de suport i manteniment  
En el marc d'este conveni es potenciarà disposar de servicis centrals que milloren la gestió, suport i manteniment de la infraestructura i servicis posats a disposició de la comunitat educativa. Per a això s'abordaran experiències pilot en este sentit i si el resultat es considera satisfactori s'estendria el model a altres centres escolars.  
2.8 Conscienciació i motivació  
Per a garantir l'èxit global del projecte és molt important fomentar la utilització de la tecnologia com un recurs habitual de la comunitat educativa. Per això des del present conveni es recolzaran diverses activitats de conscienciació i motivació de la dita comunitat i per a garantir que de veritat es convertix en una ferramenta quotidiana i útil per a ells.  
ANNEX III  
ACTUACIONS A REALITZAR EN MATÈRIA DE CONNECTIVITAT I EQUIPAMENT  
Este annex té com a objecte valorar el benefici social aconseguit pel projecte.   
Per a això es proporcionen una sèrie d'indicadors bàsics en les diferents àrees d'actuació i es reflectix el seu valor objectiu abans de l'inici del projecte i a la finalització.   
El valor final aconseguit per a cada un dels indicadors queda subjecte al pressupost total assignat a la Comunitat Autònoma.  
Indicadors a considerar (sobre centres públics):  
Connectivitat   
 abans del objectius  
Connectivitat conveni del conveni  
Nre. de centres connectats a Internet   
per banda ampla, ADSL, satèl·lit, etc. 294 1488  
Nre. de centres connectats a Internet   
per banda estreta 904 0  
Nre. de centres sense connexió 290 0  
Nre. centres amb xarxa d'àrea local 235 1488  
Els centres actualment connectats amb banda estreta, en funció de la cobertura ADSL, es van connectant amb eixa tecnologia. Els 290 centres sense connectar estan fora de la cobertura ADSL, per la qual cosa són centres candidats a altres tecnologies de banda ampla com ara satèl·lit.  
Equipament  
Segons les dades de l'annex I, considerant com a útils el 40% dels 30.000 ordinadors existents als centres de la Comunitat Valenciana, és a dir 12.000 ordinadors útils, actualment el nombre d'alumnes per PC és 38,29.  
Per a arribar al ràtio de 12 alumnes per PC, seria necessari disposar d'un total de 38.292 nous equips. Per tant seria necessari desplegar uns 26.000 nous equips en els centres de la Comunitat Valenciana.  
A continuació es fa referència a les necessitats de distribució d'ordinadors per a aules d'informàtica:   
A manera de resum totalitzat:  
AULES   
NIVELL modulació útils nous  
PRIMÀRIA 80337 2915 10706  
SECUND. 8752 5099 3653  
TOTAL 78460 6290 14570  
SECRETÀRIES   
NIVELL modulació útils nous  
PRIMÀRIA 8278 083 255  
SECUND. 066 007 53  
TOTAL 9780 0064 701  
ACUMULAT   
TOTAL 24783 10678 14123  
El detall per províncies i nivells seria el següent:  
. Primària  
 ordin/  
 província aula n. centres TOTAL  
PRIMÀRIA Alacant 8 81 416  
centres 974 63 847 7558  
equips 9637 28 35 871  
 Castelló 8 51 255  
 14 91 877  
 28 9 191  
 València 8 84 432  
 22 978 0075  
 28 32 726  
INFANTIL 2 Alacant 8 6 48  
centres 21 14 4 56  
equips 214 Castelló 8 1 8  
 València 8 6 46  
 14 4 56  
INFANTIL 1 Alacant 8 17 136  
centres 32 Castelló 8 6 48  
equips 256 València 8 9 72  
CRA Alacant 14 3 22  
centres 23 Castelló 8 3 0  
equips 89 14 3 15  
 València 14 14 52  
CEE Alacant 8 10 80  
centres 25 Castelló 8 3 24  
equips 192 València 8 12 88  
 TOTAL 1075 10040  
. Secundària  
 ordin/  
 província aula n. centres TOTAL  
IES Alacant 12 7 0  
centres 315 16 29 102  
equips 3340 32 77 1026  
 48 1 36  
 Castelló 8 5 39  
 12 1 0  
 16 16 85  
 32 21 310  
 48 1 30  
 València 8 9 38  
 12 9 12  
 16 57 252  
 32 79 1291  
 48 3 119  
FPA Alacant 12 25 77  
centres 75 Castelló 12 12 84  
equips 313 València 12 38 152  
 TOTAL 390 3653  
Quant a nombre d'aules d'informàtica, segons dades de l'annex I, compten amb la dita aula els 309 centres de secundària i 367 centres de primària. Quedarien per dotar 812 centres de primària.  
Suport i manteniment  
objectius del conveni  
Taxa disponibilitat servici Internet 90%  
Taxa disponibilitat dels llocs 90%  
Temps mitjà resposta davant d'incidències 48-72 h.  
Temps màxim resposta a incidències 5 dies laborables  
On,  
. Taxa de disponibilitat del servici d'Internet. Es definix com el temps que el servici està actiu per a més del 95% dels centres.  
. Taxa de disponibilitat dels llocs. Es definix com el temps que estan actius el 95% dels llocs.  
. Temps màxim de resposta davant d'incidents, es considera per al 95% dels casos.  
ANNEX IV  
CRITERIS D'ELECCIÓ I DETERMINACIÓ DELS CENTRES BENEFICIATS PER LES ACTUACIONS EN MATÈRIA DE CONNECTIVITAT I EQUIPAMENT   
La Comunitat Valenciana i Red.es definiran conjuntament els criteris de selecció dels centres que han d'anar beneficiant-se del programa Internet a l'escola.  
Basant-se en eixos criteris i respectant en tot cas els principis d'objectivitat, transparència i no discriminació, correspon a la Comunitat Valenciana determinar els centres que es beneficiaran d'estes actuacions en cada període temporal, així com les instal·lacions i equipament de què caldrà dotar-los. La llista de centres sobre els quals s'actuarà s'anirà adjuntant com a annexos al present conveni.  
Els criteris base inicialment considerats per a la selecció dels centres i priorització de les actuacions, són els següents:  
. Centres educatius que per l'aïllament geogràfic i/o situació socioeconòmica, compten amb escassa dotació informàtica i/o deficient connectivitat.   
. Centres educatius que per la grandària, característiques de l'alumnat o tipus d'ensenyaments impartits han de tindre major dotació d'equipament.  
. Selecció d'acord amb la planificació dissenyada per la Conselleria segons la modulació prèviament exposada i la disponibilitat del centre per a la utilització de les dotacions.  
Els criteris anteriors han d'estar presents durant tota la vigència del conveni, de manera que una anàlisi anual del desplegament del conveni mostre l'aplicació de tots els criteris de selecció anteriorment descrits. Serà missió del comité de seguiment valorar el compliment del conveni en este punt i, si és el cas, promoure les accions correctores oportunes.